РЕГЛАМЕНТ (ЕО) № 79/2008 НА СЪВЕТА
от 28 януари 2008 година
за отмяна на Регламент (ЕО) № 152/2002 относно износа на някои изделия от чугун, желязо и стомана ЕОВС и ЕО от Бившата югославска република Македония за Европейската общност (система за двоен контрол)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Споразумението за стабилизиране и асоцииране между Европейските общности и техните държави-членки, от една страна, и Бившата югославска република Македония, от друга страна, предвижда в протокол 2 за изделията от стомана система за двоен контрол без количествени ограничения за вноса в Общността на изделия от стомана с произход от Бившата югославска република Македония.
(2)
Системата за двоен контрол бе въведена с Регламент (ЕО) № 152/2002 от 21 януари 2002 г. относно износа на някои изделия от чугун, желязо и стомана ЕОВС и ЕО от Бившата югославска република Македония за Европейската общност (система за двоен контрол) (1).
(3)
С Решение 1/2007 от 20 декември 2007 г. (2) Съветът за стабилизиране и асоцииране ЕО-Бивша югославска република Македония измени протокол 2 за изделията от стомана с последица отмяната на системата за двоен контрол. Регламент (ЕО) № 152/2002 следва да бъде съответно отменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 152/2002 се отменя.
Член 2
Настоящият регламент влиза в сила на 1 февруари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 януари 2008 година.